Кызгара уулу Бердаалы

Кызгара уулу Бердаалы (1921-1990) — зергер. Сокулук районундагы Жыламыш айылында төрөлгөн.

Башталгыч класс билим алгаа. Улуу Ата-Мекендик согушка катышкан, Устакерчилик, мергенчилик кылган. Өнөрдү атасы Кызгарадан үйрөнгөн. Бердалы буюмдун жердиги үчүн таза күмүштү эритип уютуп алууда «Николай тыйынын» колдонгон. Аны иштетүүнүн сырларын мыкты билген. Бир сомдук жана таза көрүнгөн илгерки күмүш 15, 20 тыйындыктар күмүштүн үчүнчү, азыркы түстүү металлдар төртүнчү сортуна кирип, аларды ич ара касиеттерине карата пайдаланган. Зергер сары жезди иштетүүгө ийкемдүү таза жез катары караган. Илгерки самоор, чылапчын, чайнекти эриткен. Абалы жашыл түтүн чыгып (ал заттын чала эригени), анан даана эригенде үстү ак күлгө (карагайдын күлүнө) айланган чакта «чий көбүгүн» (үстүндөгү ыпласын) алып, аны өзүнүн калыбына куйган. Ал мисти да бир нече түргө бөлүп, аны ат жабдыктарынын шөкөттөрүнө пайдаланган. Анын эки түрүн: кызыл мисти жана мала мисти бирдей иштете алган. Колодон үзөңгүнү бүтүндөй же бөлүп куйган. Бердаалы билерик, сөйкө, чолпу, шакек жана чакча сыяктуу зер буюмдарын кармоодо чапкылоо ыкмасын (чегүү) колдонгон. Анын металл бетине түшүрүүчү аспан-куралдары, көркөм оюмдары зергер Кошалынын жараткан нускаларына үндөшөт. Ал кийин жалаң ат жабдыктарына узанган. Ага казактар көбүрөөк кардар түшүп турган. Зергердин устачылыгы уулу Дүйшөнкулга өткөн.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б. ISBN 5-89750-080-0

Категория:Инсандар